Kohli-hul tuis as 'Wizards of Oz' gedoop | Netwerk24
Kohli-hul tuis as 'Wizards of Oz' gedoop
08 Januarie 2019 18:40
Virat Kohli en sy span het Dinsdag op die voorblaaie van al die vernaamste koerante in die krieketmal Indië gepryk nadat hulle 'n geskiedkundige reekssege in Australië behaal het.
Virat Kohil en sy spanmaats is ná hul geskiedkundige reekssege oor Australië as helde in die Indiese media gehuldig. Foto: Getty Images
Indië, wat deur die jare dikwels gekritiseer is vir sy onvermoë om weg van die huis af te wen, het met dié triomf geloofwaardigheid aan sy status as die wêreld se voorste toetsspan verleen.
Kohli-hulle is nie net die eerste Indiese span in die geskiedenis wat Doer Onder 'n toetsreeks kon wen nie, maar ook die eerste van die Asiese subkontinent.
The Times of India het dié span die "Wizards of Oz" op sy voorblad genoem.
Dié koerant sê dit was gepas dat die reekssege in Sydney beklink is, want dít is waar Kohli drie jaar gelede die kapteinskap van die Indiese span oorgeneem het.
Die voormalige Indiese ster VVS Laxman het in 'n berig in die koerant gesê Cheteshwar Pujara, wat 521 lopies in sewe kolfbeurte opgestapel het, was die verskil tussen die twee spanne.
"Pujara se vermoë om die teenstanders se boulers uit te mergel, is 'n belangrike les wat jong spelers ter harte moet neem," het hy geskryf.
Ian Chappell, 'n voormalige Australiese kaptein, het in die Hindustan Timesvoorspel dat Indië "die voorste plek op die toetsranglys in 'n wurggreep gaan kry".
Dié koerant sê hoewel die smaak van die sege in Australië soet is, het Indië nog nie 'n toetsreeks in Suid-Afrika gewen nie en moet dít die span se volgende groot doelwit wees.
Die Indiese eerste minister, Narendra Modi, het die span op Twitter gelukgewens en hul vertoning as 'n "geskiedkundige krieket-prestasie" bestempel.
Die voormalige Indiese kolfprins Sachin Tendulkar het ook lof vir die span gehad en het veral die vertonings wat die paaltjiewagter, Rishabh Pant, en linksdraaier Kuldeep Yadav in Sydney gelewer het, uitgesonder.
Hy het op Twitter gesê die span het ongelooflike veggees en hardnekkigheid ten toon gestel en dat dit verblydend was dat die senior spelers en die melkbaarde almal hul kant gebring het. – Reuters